**GIMKR ČETRTKANJA ZA OSNOVNOŠOLCE – informacije za osnovnošolce**

Osnovnošolci boste na tematsko obarvanih četrtkanjih preko različnih delavnic spoznavali Gimnazijo Kranj, njene profesorje in dijake. Popeljali vas bomo v svet družboslovnih skrivnosti, športnih aktivnosti, jezikovnih zagonetk, naravoslovnih vragolij in umetniških skrivnosti.

**Tematski sklopi, datumi in kratka predstavitev delavnic:**

* **Tematski četrtki bodo potekali od 16.30 do 19.00. Zbor osnovnošolcev je v osrednji šolski avli. Na vsakem tematskem četrtku se boste lahko udeležili 3 delavnic, na jezikovnem četrtkanju pa 5 delavnic.**
1. **Družboslovni četrtek: 30. 1. 2025**
* Geografija:

TOPOGRAFIJA (prof. Žiga Škufca)

Na delavnici boš preko igre spoznal osnove orientacije na zemljevidu in topografske znake.

* Zgodovina:

SKRIVNOST PRETEKLOSTI (prof. Alen Kočar)

Zgodovina skriva številne skrivnosti. Razkrij eno največjih zgodovinskih ugank. S pomočjo namigov, zemljevidov in šifer razreši skrivnostno nalogo.

* Psihologija:

VRVEŽ V MOJI GLAVI – odkrijmo skrivni svet psihologije (prof. Luka Uršič in prof. Andraž Kos)

Ste se že kdaj vprašali, ali je vaša trma res posledica horoskopskega znamenja? Ali pa, če psihologi resnično berejo misli? Zakaj se včasih težko učite ali vas hitro premaga dolgčas?

Pridružite se naši interaktivni delavnici, kjer bomo skupaj razkrinkali najpogostejše mite o psihologiji, raziskali skrivnosti človeškega uma in odkrili, kaj nas zares motivira.

Človeški um je izjemen in poln presenečenj – pridružite se nam na potovanju po tej čudežni deželi in naredite prve korake k boljšemu razumevanju sebe in drugih.

1. **Naravoslovni četrtek: 20. 2. 2025**
* Biologija:

BARVNI INDIKATORJI (prof. Urša Petrič)

Na biološki delavnici boš preko različnih eksperimentov spoznal delovanje indikatorjev. S pomočjo indikatorjev boš ugotavljal vsebnost vitamina C v različni zelenjavi, ugotavljal vpliv vadbe na vsebnost CO2 v izdihanem zraku in še kaj.

* Kemija:

KEMIJSKI EKSPERIMENTI (prof. Rok Rudež)

Na kemijski delavnici boste osvojili osnovne veščine načrtovanja eksperimentov. Eksperimenti bodo pestri, zabavni in predvsem poučni.

* Fizika:

POVRŠINSKI POJAVI NA VODI (prof. Daša Peklaj in prof. Barbara Hudovernik)

Na delavnici bomo raziskovali površinsko napetost vode in milnice. Naredili bomo majhne milne mehurčke in razložili premikanje vodnega drsalca.

1. **Umetniški četrtek: 20. 3. 2025**
* Glasbeno ustvarjanje:

UKULELE – ZABAVA ZA VSAKOGAR (prof. Erik Šmid)

Ukulele so prikupen štiristrunski inštrument, znan po svojem lahkotnem zvenu, ki pogosto vzbuja asociacije na havajske melodije. Zaradi svoje preprostosti ter prenosljivosti je izjemno popularen med mladimi. Na delavnici se bomo seznanili z njegovimi osnovnimi značilnostmi, uglasitvijo ter se naučili nanj zaigrati nekaj osnovnih akordov. S pridobljenim znanjem bomo tudi zaigrali nekaj enostavnih skladb. Delavnica je primerna za vse – tudi za tiste, ki se z inštrumentom še niste srečali.

* Umetnost in ustvarjalno pisanje

ILUSTRIRANJE POEZIJE (prof. Ana Žunič in prof. Monika Ravnjak)

Na likovno-literarni delavnici ilustriranja poezije se boste lahko urili v slikanju mentalnih slik in odkrivali skrite kotičke svoje domišljije. Lepoto upesnjenih besed boste likovno razsvetlili in jim dodali barve po vaši meri.

* Slovenščina

UMETNOST SLOVNICE (prof. Tina Lušina Basaj)

Se želiš izboljšati v pravopisu? Želiš, da tvoj esej ne bi bil poln rdečih popravkov? Pridi na delavnico Umetnost slovnice, na kateri se boš seznanil s pravopisom, slogom in slovnico. Izvedli bomo tudi kratko tekmovanje. Nagrade bodo!

1. **Športni četrtek: 3. 4. 2025**
* Šport

ŠPORTNI TURNIR (prof. Rok Bavdek)

Pridi in sodeluj v projektu zMIGAJ. Na športnem četrtku boš z gimnazijci odigral odbojkarski ali košarkarski turnir in se preizkusil tudi na gimnastično-akrobatskem poligonu. Ob delavnicah boš tako spoznal dijake, profesorje športne vzgoje in si ogledal vse naše telovadnice.

1. **Jezikovni četrtek: 24. 4. 2025 (izjemoma bo potekal od 16.30 do 20.00 ure)**
* Kitajščina:

MOJE KITAJSKO IME IN ŠTEVILA OD 1 DO 10 V KITAJŠČINI  (prof. Nina Dačić)

Na delavnici boš spoznal/a, kako v kitajskem jeziku štejemo od 1 do 10, kakšne so pismenke za omenjena števila in kako jih pokažemo z gestami. Dobil/-a boš tudi svoje kitajsko ime.

* Španščina

ISKANJE ZAKLADA KRALJICE IZABELE (prof. Katarina Škufca)

Na delavnici bomo z reševanjem nalog v stilu sobe pobega iskali zaklad kraljice Izabele in spoznavali španščino in kulturo dežel, kjer se govori.

* Nemščina

NEMŠKA PUSTOLOVŠČINA (prof. Barbara Triler)

Želiš spoznati, kako uporabna in hkrati zabavna je nemščina? Pridi na našo delavnico, kjer te čaka prava jezikovna pustolovščina. Zanimive in poučne jezikovne postaje ti bodo pokazale, kako lahko svoje jezikovno znanje hitro nadgradiš. Pridruži se nam – naj se jezikovna avantura začne!

* Ruščina:

RUSKA ČAJANKA (prof. Neža Zupančič Logar)

Ob skodelici čaja se bomo naučili nekaj osnovnih fraz v ruščini, na hitro spoznali rusko cirilico in poskusili prebrati nekaj besed. Videli boste, da je veliko besed podobnih kot v slovenščini in jih boste brez težav razumeli. Kaj pa besede, ki so podobne, pa vendar v ruščini pomenijo nekaj povsem drugega? Vas zanima, zakaj v Rusiji ne smete biti preveč ponosni?

* Francoščina:

MALO EKSPERIMENTALNO GLEDALIŠČE FRANCOŠČINE (prof. Nataša Adžič)

Včasih francoščina zveni najlepše, ko vanjo zlijemo različna čustva. Skupaj se bomo preizkusili v pravem malem eksperimentalnem gledališču.

**Prijave:**

[**https://forms.office.com/e/t61cu8Akkj**](https://forms.office.com/e/t61cu8Akkj)

